የኢትዮጵያና ሕዝቦቿ የጋራ አቋም ግብጽን ወደ ድርድር መመለሱ ተገለጸ
አዲስ አበባ ፦ ኢትዮጵያና ህዝቦች በአባይ ጉዳይ ላይ ጠንካራ ዲፕሎማሲ ሥራ መሥራታቸውና አንድ ድምፅ ማስተጋባታቸው ግብጽ በህዳሴው ግድብ ላይ ወደሚካሄደው የሦስትዮሽ ድርድር ፊቷን እንድትመልስ ምክንያት መሆኑ ተገለጸ። 
የግብጽ የአቋም ለውጥ ምክንያት በሚመለከት የጋዜጣው ሪፖርት ያነጋገራቸው ‹‹የዓባይ ፖለቲካ እና የባዕዳን ተልዕኮ›› መጽሐፍ ጸሐፊና የፋና ብሮድካስቲንግ ኮርፖሬት ጋዜጠኛ ስለ አባት ማናዬ፣ ‹‹የግብጽ ወደ ድርድሩ እመለሳለሁ›› ማለት ኢትዮጵያና ሕዝቦቿ ከዳር እስከ ዳር በዓባይ ጉዳይ ላይ ጠንካራ ዲፕሎማሲ ሥራ መሥራታቸውና አንድ ድምፅ የማስተጋባታቸው ድምር ውጤት መሆኑን አስረድተዋል። 
ኢትዮጵያ በተለይ ዓለም አቀፍ መርህን በጠበቀና ህጋዊ መብቷን ተገን ባደረገ መልኩ ከአሜሪካው ድርድር ራሷን ማግለሉዋ እና የግድቡን የውሃ ሙሌት እንደምታስጀምር ማስታወቋ ግብጽ ወደ ድርድሩ እመለሳለሁ እንድትል ወሳኝ ምክንያት ከሆኑት ምክንያቶች መካከል በግንባር ቀደምትነት ይጠቀሳል ብለዋል። 
የዓለም አቀፉ ማህበረሰብም በተለይ በፍትሃዊነት የሚያምነው ከኢትዮጵያ ጎን መቆሙ፣ የተባበሩትም መንግሥታት ድርጅት ዋና ፀሐፊ በጉዳዩ ላይ ሃሳባቸውን ማስተጋባታቸው፣ የአውሮፓ ሕብረት እንዲሁም ታዋቂው አሜሪካዊ የመብት ተሟጋች ጄሲ ጃክሰንን የመሳሰሉ ግለሰቦች ኢትዮጵያን መደገፋቸው ግብጽ ልትሄድበት የነበረው መንገድ እየከሸፈ መምጣቱን እንድትረዳ እንዳደረጋት አመልክተዋል። 
ኢትዮጵያ ወደ ድርድሩ ስትገባ የግብጽን ተለዋዋጭ /እስስታዊ / የዲፕሎማሲ አካሄድ በመረዳት መሆን እንዳለበት አጽዕኖት የሰጡት ጋዜጠኛው፣ ኢትዮጵያ እስካሁን ካቀረበቻቸው የተሻለ ብሔራዊ ጥቅሟን የሚያስጠብቅ መደራደሪያ ማቅረብ እንደሚገባትም አስገንዝበዋል። 
የግብጽ ወደ ድድርድ የመመለስ ውሳኔ ተለዋዋጭ የፖለቲካና የዲፕሎማሲ አካሄዷ አንዱ አካል፤ በድብቅ ለወጠነችው ዕቅድና ዓላማ የጊዜ መግዣ ሊሆን እንደሚችል ታሳቢ ማድረግ እንደሚገባም ያመለከቱት ጋዜጠኛ ስለአባት ፣‹‹በህዳሴ ግድብ ላይ ዛሬ የምናንፀባርቀው አቋምና የምናስተላልፈው ውሳኔ የቀጣይ ሺ ዓመታት የልማት አቅጣጫ መሠረት መሆኑን መረዳት አለብን›› ብለዋል። 
ግብጽ ከዚህ ቀደም በተካሄዱ ድርድሮችና ውይይቶች በመጨረሻው ምዕራፍ ላይ አላስፈላጊ ጉዳዮችን በማምጣት ድርድሮችን ፍሬ አልባ ስታደርግ መቆየቷን ያስታወሱት አቶ ስለአባት፣ ነገም ይህን እኩይ ተግባሯን ልትቀጥል እንደምትችል ታሳቢ ማድረግ እንደሚገባም አስገንዝበዋል። 
ኢትዮጵያ የህደሴውን ግድብ እየገነባችና ባስቀመጠችው የጊዜ ሰሌዳ የውሃ ሙሌቱን እያከናወነች መደራደር እንዳለባት ጠቁመው፣ ከዚህ ጎን ለጎንም የተለያዩ የደህንነት ሥራዎችን በተጠናከረ መልኩ ማካሄድ እንደሚኖርባት አመልክተዋል። 
‹‹ግብጾች በአሁኑ ወቅት ተመልሰው ወደ አባይ የውሃ ክፍፍል እየሄዱ በመሆኑ ኢትዮጵያ ከውሃ ክፍፍሉ ድርድር እራሷን ገትታ በህዳሴ ግድብ ግንባታ ላይ ብቻ ማተኮር አለባት፣ ይህን በማድረግም የግብጽን የእኔ ብቻ ልጠቀም እሳቤ ማድረቅ ትችላለች›› ብለዋል። 
በራስ አቅምን ጉልበት የሚገነባው የህዳሴው ግድብ መጠናቀቅ ክብሩ ለኢትዮጵያ ብቻ ሳይሆን ለአፍሪካ እንደሆነ ጠቁመው፣ይህ እስከሆነም በድርድሩ ከምዕራባውያን ይልቅ የአፍሪካውያን ድምፅ ጎልቶ እንዲሰማ ማድረግ እንደሚገባ መክረዋል። 
ኢትዮጵያ አሁን የጀመረችውን ፍትሃዊነት ላይ መሠረቱን ያደረገ አቋም ከማስቀጠል ባሻገር ‹‹በድርድሩ ከኤሌክትሪክ ማመንጨት ባለፈ ለሌሎች ልማቶችም መጠቀም እችላለሁ የሚል ጠንካራ አቋማን በድፍረት ማስተጋባት ይገባታል›› ያሉት ጋዜጠኛው፣ እያንዳንዱ ኢትዮጵያዊም በህዳሴው ግድብ ዙሪያ የጀመረውን የአንድነት አቋም በማጠናከር እንደ አድዋ ጀግኖች ታሪክ መሥራት እንዳለባቸው ጥሪ አቅርበዋል ። 
የወሎ ዩኒቨርሲቲ የሕግ መምህርና በአዲስ አበባ ዩኒቨርሲቲ የፒኤች ዲ ተማሪ የሆኑት ደጀን የማነህም በበኩላቸው፣ ኢትዮጵያና ህዝቦቿ በዓባይ ላይ የሚያራምዱት ጠናካራ የጋራ አቋም ግብፅ ወደ ድርድሩ እንድትመለስ ምክንያት ቢሆንም ውሳኔዋን በበጎ ጎኑ ብቻ መመልከት አግባብ አለመሆኑን አመልክተዋል። 
ውሳኔው ግብፅ የግድቡን ግንባታ ለማዘግየት የወጠነችው ሴራ አንድ አካል ሊሆን እንደሚችልም ያመለከቱት አቶ ደጀን፣ ግብፅ ወደ ድርድሩ ልመለስ ያለችው በቅን ልቦና ነው ብሎ ማሰብ አስቸጋሪ ነው ብለዋል። ግብፅ ቀደም ሲል ስታሳይ የቆየችው የአቋም መለዋወጥ ለዚህ በቂ ማስረጃ መሆኑን አስረድተዋል። 
በአሁኑ ወቅትም ግብፅ በዋሽንግተን ድርድር ላይ የነበረውን ሰነድ እንደ ፍላጎቷ በማሻሻል የቀጣይ ድርድሩ አካል እንዲሆን እየሠራች ስለመሆኑ መረጃዎች መኖራቸውን ጠቁመዋል። 
ኢትዮጵያ በቀጣዩ ድርድር የራሷን ጥቅም የሚያስጠብቅ የመደራደሪያ ሰነድ በማዘጋጀት ጫና ማድረግ እንደሚገባትም አስገንዝበዋል።
 አዲስ ዘመን ግንቦት 27/2012ታምራት ተስፋዬ